“Startap günləri” bitsə də AzTU-da startap hərəkatı getdikcə genişlənirdi. Cəmi iki ay sonra AzTU tələbələri respublika səviyyəsində keçirilən “İdeyadan biznesə” layihəsinə hazırlaşmağa başladılar. Xeyli sayda startap layihəsinin təqdim olunması və bu layihələrin hər birinin uğur qazanma ehtimalının yüksəkliyi ekspertləri çətin vəziyyətə saldı. Seçim etmək çətin oldu. Nəticədə AzTU “İdeyadan biznesə” layihəsində iki komanda - “Just” və “Eagle 2.0” ilə təmsil olundu. Nəzərə alsaq ki, “İdeyadan biznesə” layihəsində iştirak üçün respublika üzrə ümumilikdə 16 komanda seçilmişdi, AzTU startapçılarının nə qədər büyük bir uğura imza atdığını anlamaq olardı. Növbəti addım respublika finalı idi. Nəqliyyat, Rabitə və Yüksək Texnologiyalar Nazirliyi, Heydər Əliyev Fondu, BMT-nin İnkişaf Fondu, Gənclər Fondu və digər mötəbər qurumların təşkilatçılığı ilə Heydər Əliyev Mərkəzində keçirilən respublika finalında AzTU startapçıları xüsusi ilə seçilirdi. Təhsil aldıqları universitetin təəssübkeşi olan tələbələr səhnəyə üzərində AzTU yazılan köynəklərlə çıxdılar və startapları haqqında dövlət məmurlarına, fonların nümayəndələrinə məlumat verdilər. Tələbələrin uğurlu çıxışları universitet rəhbərliyinin üzündə qürur, tədbirin digər iştirakçılarında isə gələcəyimizə inam hissi yaratmışdı.